વ્યાસે આપણી સામે ઊભો કરેલો યુધિષ્ઠિર સમજવાની દૃષ્ટિએ એ અને તત્સમ ઇતર પ્રશ્નો મહત્વના છે. વ્યાસ આવા મનોવિશ્લેષણાત્મક પ્રશ્નોના સીધાસાદા ઉત્તરો સામાન્ય રીતે કથામાં મૂકતા નથી. બલ્કે સંવાદના રૂપે રચાયેલી તેમની કથામાં તે સામાન્ય રીતે આવા પ્રશ્નો પણ સ્પષ્ટ શબ્દોમાં ઊભા કરતા નથી. એ બાબતમાં તેમની પદ્ધતિ છે: તેઓ તે વિશે કથામાં ક્યાંક કોઈક અર્થગર્ભ પ્રસંગો મૂકે છે અને તે પ્રસંગોનો સંબંધ અને અર્થ બેસાડવાનું કામ આપણને સોંપે છે. યુધિષ્ઠિરે દ્રોણને આપેલા ઉત્તર વિશે અને તેની અર્જુનના દોષારોપો પ્રત્યેની પ્રતિક્રિયા વિશે આવા અર્થગર્ભ પ્રસંગો વ્યાસે કથામાં મૂક્યા છે. તે પ્રસંગોનો સંબંધ અને અર્થ પ્રસ્તુત લેખમાં બેસાડવામાં આવ્યો છે. યુધિષ્ઠિરને પોતાનું વર્તન કેવું દેખાયું હોવાનું વ્યાસે બતાવ્યું છે તે પણ પ્રસ્તુત લેખમાં વિશદ કરવામાં આવ્યું છે.